PREDKLADACIA SPRÁVA
Návrh zákona, ktorým sa mení a dopĺňa zákon č. 583/2008 Z. z. o prevencii kriminality a inej protispoločenskej činnosti a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe úlohy z Plánu legislatívnych úloh vlády Slovenskej republiky na rok 2025, ktorej termín bol na základe žiadostí Ministerstva vnútra Slovenskej republiky o predĺženie, stanovený na 31. mája 2026.
[bookmark: _Hlk220355923]Cieľom predkladaného návrhu zákona je zavedenie profesionalizácie a systematizácie preventívnych činností v Slovenskej republike. Vytvorením právneho rámca pre akreditáciu preventívnych programov v oblasti prevencie kriminality a inej protispoločenskej činnosti sa vytvára predpoklad pre odborné posudzovanie ich obsahu a kvality, ako aj pre transparentné poskytovanie podpory zo strany štátu. Navrhovaný akreditačný mechanizmus zároveň umožní jednotné nastavenie pravidiel pre subjekty, ktoré pôsobia v tejto oblasti, čím sa prispeje k efektívnemu využívaniu verejných prostriedkov a zvyšovaniu bezpečnosti obyvateľstva.
[bookmark: _Hlk220358049]Návrh zákona ďalej posilňuje strategickú a koordinačnú úlohu štátu v oblasti prevencie kriminality a inej protispoločenskej činnosti jednak formálnym upresnením pôsobnosti Rady vlády Slovenskej republiky pre prevenciu kriminality, jednak ukotvením krajských koordinátorov pre prevenciu kriminality a krajských komisií pre prevenciu kriminality ako regionálnych koordinačných štruktúr. Tým sa vytvára inštitucionálny rámec pre zosúlaďovanie celonárodných a regionálnych opatrení a pre systematický zber a prenos informácií smerom k centrálnej úrovni riadenia.
[bookmark: _Hlk220358132]Dôležitým prvkom návrhu zákona je aj doplnenie povinnosti ministerstiev predkladať Rade vlády Slovenskej republiky pre prevenciu kriminality podklady k stavu, vývoju a dynamike kriminality a inej protispoločenskej činnosti. Tento krok prispeje k tvorbe verejných politík založených na dátach a k efektívnemu strategickému plánovaniu v oblasti prevencie kriminality a inej protispoločenskej činnosti.
[bookmark: _Hlk220358293]Z dôvodu potreby aplikačnej praxe pri poskytovaní pomoci obetiam ako aj zavedenia a výkonu akreditačnej agendy sa precizuje právny základ na spracúvanie osobných údajov osôb dotknutých výkonom tejto agendy, čím sa zabezpečí súlad s osobitnými právnymi predpismi v oblasti ochrany osobných údajov a zvýši sa právna istota subjektov podieľajúcich sa na realizácii preventívnych opatrení.
Návrh zákona ďalej obsahuje legislatívno-technické úpravy, ktoré boli vyvolané najmä vývojom vnútroštátnej a medzinárodnej právnej úpravy.
Návrh zákona sa netýka pôsobnosti miestnej územnej samosprávy, a preto nie je potrebné vyjadrovať sa k súladu návrhu zákona s Európskou chartou miestnej samosprávy.
Návrh zákona bol predmetom rokovania Hospodárskej a sociálnej rady Slovenskej republiky a Legislatívnej rady vlády Slovenskej republiky. Legislatívna rada vlády Slovenskej republiky odporučila vláde Slovenskej republiky návrh zákona schváliť, pričom jej pripomienky boli do návrhu zákona zapracované.

Návrh zákona sa predkladá bez rozporov.
V navrhovanej účinnosti zákona 1. januára 2027 sa zohľadňuje predpokladaný priebeh legislatívneho procesu a dostatočná dĺžka legisvakancie na prípravu jeho vykonávania.

